Steen Gade (SF), 2005-06-15:
Jeg kunne starte med at sige, at jeg er enig med den tidligere taler.
Jeg synes, at det, der blev sagt, var meget rigtigt.
Når jeg ville have et indlæg i dag, så er det, fordi jeg godt vil følge lidt op på det, der har været dagens tema, nemlig Dansk Folkepartis meget store indflydelse på dansk politik.
Det har statsministeren jo forsøgt at kamuflere ved sin fortsatte dørhistorie, men man kan jo sige, at når det gælder dansk indenrigspolitik, er det jo illustreret af, at det er fru Pia Kjærsgaard, der i dag har fremsat det forslag vedtagelse på vegne af både Venstre og De Konservative, som bliver vedtaget om lidt.
Det ved vi.
Sådan er det.
Det, der jo er sket på det sidste, er, at der også er en bevægelse i gang i udenrigspolitikken, hvor Dansk Folkeparti får mere indflydelse.
Jeg vil sige til statsministeren, at det synes jeg statsministeren skal tænke meget nøje over.
Det er et område, hvor jeg faktisk synes, det vil være ganske bekymrende, hvis Dansk Folkeparti får mere indflydelse.
Det, jeg tænker på, er der mange her i salen, der ved, nemlig debatten om fremtidens FN.
For nogen tid siden havde vi her i Folketinget en debat om, hvordan fremtidens FN skulle konstrueres, hvor udenrigsministeren i sin tale sagde, at Danmark gik ind for, at vi skulle have et menneskerettighedsråd i FN, men hvor det ikke kunne skrives i en vedtagelse her i Folketinget, og det blev klart også i dagspressen, at det kan man M052S45904731KAJE.FM.FM Page 4722
Tuesday, November 8, 2005 4:29 PM ikke skrive i det danske parlament, for det ønsker Dansk Folkeparti ikke at der skal stå.
Nu er jeg selvfølgelig ikke så dum, at jeg tror, at udenrigsministeren og statsministeren ikke fortsat mener, at vi skal have et menneskerettighedsråd.
Men synes statsministeren ikke, det er forholdsvis pinligt, at vi har en regering, som verbalt siger – og jeg tror regeringen på de ord, der bliver sagt – at den ønsker et menneskerettighedsråd i FN, ønsker at prioritere menneskerettigheder, men er så afhængig af Dansk Folkeparti, at man ikke kan lave en vedtagelse, hvor man skriver det, som udenrigsministeren siger?
Jeg synes, det er pinligt.
Det falder jo også i tråd med, at hvis regeringen er under pres fra Dansk Folkeparti på det her væsentlige område om menneskerettigheder, så er det jo en forlængelse af, at f.eks. fru Pia Kjærsgaard har annonceret, at Dansk Folkeparti mener, at tiden er inde til at diskutere, om konventionerne skal revideres, eller om Danmark på længere sigt bør opsige dem.
Det er jo sådan en slags illustration af, hvad det er for et pres, regeringen er under.
Jeg tager altså ordet for at advare regeringen imod at gå den vej.
Der har i Danmark været konsensus om menneskerettigheder; der har været konsensus om, at menneskerettigheder var noget, vi skulle udbygge.
Det ville også være meget trist, hvis vi ikke for alvor og med fuld kraft kan kæmpe for, at FN skal have et menneskerettighedsråd, for et menneskerettighedsråd i FN er faktisk med til at sætte demokrati på dagsordenen i den globale diskussion.
Det er jo derfor, vi skal have et menneskerettighedsråd.
Jeg synes, det er trist at se, at det bliver fedtet ind i, at Dansk Folkeparti møder op hos udenrigsministeren og siger, at det kan man ikke skrive, for det er fru Pia Kjærsgaard eller hr. Søren Krarup imod.
Vi ved jo, at der i Dansk Folkeparti findes mennesker, der mener, at menneskerettigheder er Fandens værk og i hvert fald ikke er sanktioneret af Gud.
Men jeg mener, at det ville være vigtigt, at statsministeren i dag siger, at Danmark også på den konference, FN-topmødet, som jeg håber statsministeren tager til i september, kæmper utvetydigt for, at det bliver gennemført, at man i FN får et menneskerettighedsråd.
Det andet, jeg godt vil sige, er noget, vi kender, nemlig at Dansk Folkeparti jo synes, at de fattige i verden ikke skal have for meget, at vi fortsat skal skære ned.
Det blev sagt af hr. Søren Espersen i den udenrigspolitiske diskussion, vi havde for omkring 14 dage siden, at Dansk Folkeparti ønsker, at ulandshjælpen skal skæres yderligere ned.
Det er jo egentlig interessant, at vi i de her dage har en debat i verden, som er helt fantastisk, og statsministeren har jo heller ikke nævnt den med et ord, mens vi har en Blair, der rejser over til Bush og prøver at presse Bush til, at Bush nu skal til at give mere ulandshjælp.
Vi har et EU, som har taget en fantastisk flot beslutning om øget ulandshjælp for 14 dage, 3 uger siden.
Så er der ikke ét ord om det.
Der er ingenting, der løfter i statsministerens tale, ikke et ord om det.
Der ville jeg godt have haft en anden statsminister, vil jeg sige sådan lidt ærligt, der kunne have været med i den bevægelse, der eksisterer i Europa og i verden, for at få en virkelig kamp mod fattigdommen.
Jeg hørte godt, hvad statsministeren sagde om Afrika.
Det var godt, o.k. i hvert fald.
Det var også o.k., at vi har været med til samme vedtagelse i Folketinget.
Men skal vi ikke en gang imellem løfte os lidt over dagligt vande?
Jeg synes egentlig, at statsministeren i dag har befundet sig forholdsvis meget under dagligt vande.
Så så jeg efter i regeringsgrundlaget: Hvad står der om bistand?
I regeringsgrundlaget står der, at regeringen vil fastholde det nuværende reale bevillingsniveau for udviklingsbistanden gennem en årlig pris- og lønregulering.
Regeringen vil samtidig sikre, at Danmark ikke kommer under 0,8 pct. af bruttonationalindkomsten.
Hvad betyder det oversat til dansk?
Det betyder, at Danmark kommer til i de næste år at sætte bistandsprocenten ned.
Den bliver i de næste år sat ned til 0,80.
Jeg vil i hvert fald utrolig gerne høre, om statsministeren vil afkræfte det her i dag.
Ja, vi sørger for, at procenten falder.
Jeg ved godt, statsministeren vil sige, at beløbet ikke falder.
Det ved jeg godt, jeg har forstået
M052S45904731KAJE.FM.FM Page 4723
Tuesday, November 8, 2005 4:29 PM det, men procenten falder i denne Foghregeringsperiode.
Det synes jeg er trist, og somme tider kan man være nødt til at sige det.